MTV Unplugged in New York
MTV Unplugged in New York — ამერიკული გრანჟ-ჯგუფ ნირვანას საკონცერტო ალბომი, რომელიც გამოიცა 1994 წლის 1 ნოემბერს. იგი ჩაიწერა 1993 წლის 18 ნოემბერს, Sony Music Studios-ში, ნიუ-იორკში, გადაცემისთვის MTV Unplugged. კონცერტი ეთერში პირველად გადაიცა 1993 წლის 16 დეკემბერს, MTV-ზე. სხვა სატელევიზიო გამოსვლებისგან ამ პროგრამას ის განასხვავებდა, რომ შესრულდა ჯგუფის ნაკლებად ცნობილი სიმღერები და სხვა შემსრულებლების, The Vaselines-ის, დევიდ ბოუის, ლიდ ბელის და Meat Puppets-ის სიმღერები - სცენაზე ჯგუფს შეუერთდნენ ამ უკანასკნელის წევრები, კრის და კურტ კირკვუდები. MTV Unplugged in New York იყო ჯგუფის პირველი ალბომი, გამოცემული კურტ კობეინის გარდაცვალების შემდეგ. Billboard 200-ში მან გამოსვლისთანავე #1 პოზიცია დაიკავა და იქცა ნირვანას ყველაზე წარმატებულ კობეინის შემდგომ ჩანაწერად. 1997 წლისთვის მას აშშ-ში ხუთი გზის პლატინის სტატუსი ჰქონდა. 1996 წელს მან მიიღო გრემის ჯილდო საუკეთესო ალტერნატიული ალბომისთვის. ოფიციალური DVD ამ კონცერტით 2007 წელს გამოიცა.